CELEX: 52013PC0924
Language: ro
Date: 2013-12-18
Title: Propunere de DECIZIE A CONSILIULUI privind semnarea Acordului-cadru global de parteneriat și cooperare între Uniunea Europeană și statele sale membre, pe de o parte, și Republica Socialistă Vietnam, pe de altă parte

|
			
		
		
		52013PC0924
		
			Propunere de DECIZIE A CONSILIULUI privind semnarea Acordului-cadru global de parteneriat și cooperare între Uniunea Europeană și statele sale membre, pe de o parte, și Republica Socialistă Vietnam, pe de altă parte /* COM/2013/0924 final - 2013/0440 (NLE) */
			
				
		
		
			
			   	EXPUNERE DE MOTIVE
În mai 2007, Consiliul a autorizat Comisia
să negocieze un acord-cadru global de parteneriat și cooperare (APC)
cu Vietnamul, pe baza autorizației din noiembrie 2004 de deschidere a
negocierilor cu Thailanda, Indonezia, Singapore, Filipine, Malaysia și
Brunei. Negocierile cu Vietnamul au fost lansate la Hanoi, în noiembrie 2007.
Ambele părți au parafat APC la Bruxelles, la 4 octombrie 2010. APC a
fost semnat la Bruxelles, la 27 iunie 2012. 
APC cu Vietnamul va înlocui cadrul juridic actual,
ce constă în Acordul din 1995 încheiat între Comunitatea Europeană și
Vietnamul și în Acordul de cooperare din 1980 încheiat între Comunitatea
Economică Europeană și țările membre ale Asociației
Națiunilor din Asia de Sud-Est (ASEAN), care în 1999 a fost extins, pentru
a include și Vietnamul. 
APC cu Vietnamul constituie un pas important
către consolidarea implicării politice și economice a UE în Asia
de Sud-Est. Acesta conține clauzele politice standard ale UE privind
drepturile omului, Curtea Penală Internațională, armele de
distrugere în masă, armele de calibru mic și armamentul ușor și
combaterea terorismului. 
APC consolidează cooperarea
sectorială într-o gamă largă de domenii de politică, precum
impozitarea, migrația, sănătatea, mediul, schimbările
climatice, energia, educația și cultura, munca, ocuparea forței
de muncă și afacerile sociale, știința și tehnologia și
transporturile. De asemenea, acordul abordează cooperarea
juridică, spălarea banilor și finanțarea terorismului,
criminalitatea organizată și corupția, precum și domenii de
interes deosebit pentru Vietnam, precum cooperarea privind drepturile omului și
statul de drept, resturile explozive de război și prevenirea
catastrofelor naturale. 
ACP oferă baza pentru un angajament mai
concret al UE și al statelor sale membre față de Vietnam în
domeniul dezvoltării, al comerțului și al economiei și va
facilita încheierea unui acord de liber schimb cu Vietnamul. Încheierea APC
corespunde obiectivului UE de creare a unui cadru economic și politic cuprinzător
și coerent pentru relațiile dintre UE și țările ASEAN.
Comisia remarcă faptul că Decizia
nr. 2012/272/UE a Consiliului privind semnarea APC cu Filipine face obiectul
cauzei C-377/12 a Curții: Comisia a solicitat Curții să anuleze
decizia menționată anterior deoarece Consiliul a adăugat
temeiurile juridice privind transporturile (articolele 91 și 100 din
TFUE), readmisia [articolul 79 alineatul (3) din TFUE] și mediul
[articolul 191 alineatul (4) din TFUE]. Decizia nr. 2012/279/UE a Consiliului
privind semnarea APC cu Vietnamul ridică, mutatis mutandis, aceleași
probleme de natură juridică precum Decizia nr. 2012/272/UE a
Consiliului privind semnarea APC cu Filipine. Prin urmare, cauza C-377/12 a Curții
este relevantă și pentru propunerea de Decizie a Consiliului privind
semnarea APC cu Vietnamul. Sub rezerva hotărârii Curții în cauza
C-377/12, prezenta propunere de Decizie a Consiliului privind semnarea APC cu
Vietnamul se bazează pe articolele 207 și 209 și pe articolul
218 alineatul (6) din TFUE.
Comisia atrage atenția Consiliului asupra
considerentului din acord privind poziția specifică a Regatului Unit,
Irlandei și Danemarcei bazată pe protocoalele 21 și 22 la
tratate. Adăugarea acestui considerent se datorează doar elaborării
acestui text. În funcție de hotărârea în cauza C-377/12, care în
prezent este pendinte în fața Curții de Justiție, este posibil
ca acest considerent să trebuiască eliminat sau reformulat ulterior.
Comisia consideră că, atât timp cât această cauză este
pendinte, procedura pentru încheierea acordului nu poate fi finalizată.
2013/0440 (NLE)
Propunere de
DECIZIE A CONSILIULUI
privind semnarea Acordului-cadru global de
parteneriat și cooperare între Uniunea Europeană și statele sale
membre, pe de o parte, și Republica Socialistă Vietnam, pe de
altă parte
CONSILIUL UNIUNII EUROPENE,
având în vedere Tratatul privind funcționarea
Uniunii Europene, în special articolele 207 și 209, coroborate cu
articolul 218 alineatul (6) litera (a), 
având în vedere propunerea Comisiei Europene,
având în vedere aprobarea Parlamentului
European,
întrucât:
(1)       În conformitate cu Decizia
nr. 2012/279/UE a Consiliului[1],
Acordul-cadru global de parteneriat și cooperare între Uniunea
Europeană și statele sale membre, pe de o parte, și Republica
Socialistă Vietnam, pe de altă parte, a fost semnat la 27 iunie 2012,
sub rezerva încheierii sale la o dată ulterioară.
(2)       Acordul ar trebui aprobat în
numele Uniunii Europene,
ADOPTĂ PREZENTA DECIZIE: 
Articolul 1
Prin prezenta decizie, se aprobă, în
numele Uniunii, Acordul-cadru global de parteneriat și cooperare între
Uniunea Europeană și statele sale membre, pe de o parte, și
Republica Socialistă Vietnam, pe de altă parte. 
Textul acordului este atașat la prezenta
decizie.
Articolul 2
Înaltul Reprezentant al Uniunii pentru afaceri
externe și politica de securitate prezidează comitetul mixt
prevăzut la articolul 52 din acord.
Uniunea sau, după caz, Uniunea și
statele membre ale acesteia sunt reprezentate în comitetul mixt în funcție
de tema abordată.
Articolul 3
Președintele Consiliului desemnează
persoana împuternicită să transmită, în numele Uniunii Europene,
notificarea prevăzută la articolul 63 alineatul (1) din
acord.
Articolul 4
Prezenta decizie intră în vigoare la data
adoptării. Aceasta se publică în Jurnalul Oficial al Uniunii
Europene. 
Adoptată la Bruxelles,
                                                                       Pentru
Consiliu,
                                                                       Președintele
[1]               JO L 137, 26.5.2012, p. 1